РЕПУБЛИКА СРБИЈА

НАРОДНА СКУПШТИНА

Одбор за права детета

23 Број 06-2/231-14

10. септембар 2014. године

Б е о г р а д

**З А П И С Н И К**

**СА ТРЕЋЕ СЕДНИЦЕ ОДБОРА ЗА ПРАВА ДЕТЕТА**

**ОДРЖАНЕ 5. СЕПТЕМБРА 2014. ГОДИНЕ**

Седница је почела у 15,00 часова.

Седницом је председавала Маја Гојковић, председник Одбора.

Седници су присуствовали: мр Игор Бечић, Константин Арсеновић, потпредседници Народне скупштине; Миланка Јевтовић Вукојчић, Мирјана Драгаш, Снежана Маловић, Невена Стојановић, Нада Лазић, Милена Ћорилић, Елвира Ковач, Дубравка Филиповски и Бранка Бошњак, чланови Одбора.

Седници нису присуствовали чланови Одбора: Верољуб Арсић, Гордана Чомић, академик Нинослав Стојадиновић, проф. др Владимир Маринковић, потпредседници Народне скупштине; др Весна Ракоњац, Весна Мартиновић, Сабина Диздаревић и Мирко Чикириз.

Седници је присуствовала и народни посланик Љиљана Косорић.

Председавајућа је констатовала да су испуњени услови за рад и одлучивање, те је ставила на гласање предложени

**Д н е в н и р е д**

1. Одређивање представника Одбора за права детета за учешће на Регионалној конференцији „Јачање националних система за заштиту деце од злостављања, злоупотребе, насиља и експлоатације“;
2. Образовање Радне групе за иницијативе, петиције, представке и предлоге;
3. Разно.

Чланови Одбора су **једногласно** УСВОЈИЛИ предложени Дневни ред.

Пре преласка на рад по тачкама утврђеног Дневног реда, чланови Одбора су једногласно, без примедби усвојили: Записник са Прве седнице Одбора за права детета, одржане 30. маја 2014. године и Записник са Друге седнице Одбора за права детета, одржане 4. јуна 2014. године.

**ПРВА ТАЧКА** - Одређивање представника Одбора за права детета за учешће на Регионалној конференцији „Јачање националних система за заштиту деце од злостављања, злоупотребе, насиља и експлоатације“.

**Маја Гојковић** је обавестила чланове да је Одбору за права детета упућен допис Првог потпредседника Владе и министра спољних послова Ивице Дачића, у коме министар обавештава Одбор и председника да ће се у периоду од 12-13. новембра 2014. године, у Минску (Белорусија), одржати Регионална конференција на тему „**Јачање националних система за заштиту деце од злостављања, злоупотребе, насиља и експлоатације“, у** организацији Владе Белорусије и Фонда Уједињених нација за децу (УНИЦЕФ)**.**

Истакла је да Конференција представља регионални допринос глобалној кампањи против насиља над децом, коју је покренуо УНИЦЕФ у јуну 2013. године, под слоганом „Учините невидљиво видљивим“.

Нагласила је да је циљ Конференције **подстицање дијалога између представника влада и цивилног друштва** који се баве питањима заштите и бриге о деци, као и да допринесе јачању политичке воље за развој националног система заштите деце, а у контексту регионалних изазова и приоритета у области друштвеног развоја, као и да ће посебна пажња бити посвећена најрањивијим категоријама деце.

Рекла је да је препорука УНИЦЕФ-а да у националне делегације буду укључени представници: владе, парламента, независних државних органа и представници невладиних организација које се баве питањима заштите и унапређења положаја деце.

Замолила је чланове Одбора да на самој седници буду одређени представници Одбора за права детета, који ће бити чланови националне Делегације Републике Србије на Конференцији у Минску, с обзиром да је рок за пријављивање делегација организаторима 15. септембар.

Изнет је предлог да Нада Лазић и Дубравка Филиповски, у оквиру националне Делегације, представљају Одбор за права детета на Конференцији у Минску.

Председник је ставила на гласање предлог да Нада Лазић и Дубравка Филиповски представљају Одбор за права детета на Регионалној конференцији „Јачање националних система за заштиту деце од злостављања, злоупотребе, насиља и експлоатације“, која ће бити одржана у Минску-Белорусија, у периоду од 12-13. новембра 2014. године.

Чланови Одбора су **једногласно** донели

**О д л у к у:**

-да ће Одбор за права детета на Регионалној конференцији „Јачање националних система за заштиту деце од злостављања, злоупотребе, насиља и експлоатације“, која ће бити одржана у Минску-Белорусија, у периоду од 12-13. новембра 2014. године, представљати Нада Лазић и Дубравка Филиповски.

**ДРУГА ТАЧКА:** Образовање Радне групе за иницијативе, петиције, представке и предлоге.

**Маја Гојковић** је истакла да у остваривању представничке функције Одбора, народни посланици, чланови Одбора разматрају иницијативе, петиције, представке и предлоге на седницама Одбора о чему извештавају Народну скупштину и њихове подносиоце.

Нагласила је да Одбору већ пристижу представке грађана, па је предложила да буде образована Раднa групa, коју би чинило најмање 5 чланова Одбора, а у циљу оперативнијег рада на разматрању представки и њиховог бржег упућивања надлежним државним органима и институцијама, како би се кроз њихово активно деловање, отклонили појединачни проблеми грађана, уколико надлежни орган процени да има основа за поступање.

Рекла је да је задатак Радне групе да разматра иницијативе, петиције, представке и предлоге из делокруга рада Одбора за права детета, као и да иницира седницу Одбора уколико процени да неки поднесак има велику важност у односу на делокруг рада Одбора или ако је већи број поднесака поднет по истом питању.

Подсетила је да према члану 44. став 6. Пословника Народне скупштине, председник може образовати посебну радну групу која обавља послове за потребе одбора, али да сматра да је знатно делотворније да се чланови Одбора договоре око ангажовања у овој радној групи.

Замолила је да истовремено буде одређен и председавајући Радне групе.

У дискусији која је отворена у вези са овом тачком дневног реда, постигнут је договор да ће: за председавајућег Радне групе бити одређен Константин Арсеновић, а да ће чланови бити: Нада Лазић, Бранка Бошњак, Снежана Маловић и Невена Стојановић.

**ТРЕЋА ТАЧКА –** Разно.

**Маја Гојковић** је обавестила чланове Одбора да је у току дана имала састанак са директором УНИЦЕФ-а у Србији Мишелом Сан-Ло, са сарадницом, којом приликом јој је господин Сан-Ло упутио позив да присуствује скупу **„Новчана давања за децу и породице са децом у Србији – ефикаснија употреба ресурса ради боље подршке најосетљивијим групама“,** **који ће се одржати у петак 12. септембра 2014. године од 10 до 15 часова у хотелу 'Тулип Ин', Палмира Тољатија 9, Београд.**

Рекла је да скуп заједно организују Министарство за рад, запошљавање, борачка и социјална питања и УНИЦЕФ, а да је циљ допринос изградњи консензуса међу актерима у вези са свеобухватном ревизијом релевантних новчаних давања која се односе на децу и породице са децом, са циљем унапређења њихове ефикасности у заштити најугроженијих група.

Указала је да ће на скупу бити представљена студија „Новчана давања за децу и породице са децом у Србији – анализа и препоруке“, као и да је то прилика да Министарство представи предлоге кључних измена Закона о финансијској подршци породици са децом. Презентоване анализе, препоруке и предлози ће чинити основ за дискусију у групама ради планирања даљих корака у дефинисању унапређених решења.

Председник је рекла да је спречена да присуствује овом догађају, јер ће се налазити у посети Норвешкој, те је предложила да Одбор изабере представника који ће узети учешће у раду на овом скупу

Чланови Одбора су се **једногласно** сагласили да ће на скупу учествовати Миланка Јевтовић Вукојчић.

**Председник** је обавестила чланове Одбора да ће почетком октобра до краја новембра бити организоване бројне активности у оквиру Дечје недеље, активности „Радост Европе“, обележавања Светског дана детета (20. новембар) и позвала чланове Одбора, да као и до сада, активно учествују у овим манифестацијама.

**Маја Гојковић** је рекла да предстоје активности на изради Плана рада Одбора за 2015. годину, те је предложила да у наредном периоду чланови Одбора дају своје предлоге у вези са предстојећим планом рада Одбора, **што су чланови једногласно прихватили.**

Седница је закључена у 15,15 часова.

СЕКРЕТАР ОДБОРА ПРЕДСЕДНИК ОДБОРА

Сања Пецељ Маја Гојковић